題郎川紀勝圖
作者：方回
朝代：宋

paragraphs: 維汝明父起宗父，古潤嘗僚佐農扈。
釃酒金山焦山寺，□馬昇州揚州府。
歌詩千百南北傳，一別十年散還聚。
駸致五袠知天命，雙鬢更無絲一縷。
昔賢相思即命駕，車而不笠莫敢侮。
汝明家在軍都山，田十五頃清潁灣。
母及子孫六百指，仰事俯育身久閒。
大江之南雁北向，故人聞綴行臺班。
合眼有時得相見，不過夢中空往還。
起宗籍籍□□史，□□易退仕如止。
桐川大邑當孔道，弦歌聲□□□□。
斷橋流水來者誰，兩轡相逢各驚喜。
丹青慘澹繪爲圖，邃□幽穿知幾里。
右軍蘭亭未足誇，摩詰輞川焉可擬。
紫陽洞天虛谷春，亦荷老筆爲寫真。
踰七望八盍早往，滄浪日濯冠纓塵。
二公妙齡挾才藝，往往見知今宰臣。
省□□□夕有命，再使堯舜風俗醇。
錦囊此軸且捲起，未可□□□鱠蓴。